En national test har identificeret 18.000 folkeskoleelever med ordblindhed. Herunder kan du få en fornemmelse af, hvordan det er at være ordblind.

Du har svært ved at koncentrere dig. Bogstaverne hopper rundt og bytter plads. Faktisk står de aldrig stille. Alt imens forsvinder ordets mening lige for øjnene af dig.

Sådan har vi gjort Flere end 350.000 danskere er ordblinde. Men ikke alle oplever, at teksten hopper rundt i samme omfang som i TV 2s artikel. Generelt har ordblinde især problemer med at forbinde bogstaver med deres lyde. Artiklen er derfor lavet for at give dig en fornemmelse af den energimængde, en ordblind skal bruge, for at læse sig igennem en tekst. Artiklen er udviklet i samarbejde med foredragsholder Jesper Sehested, der selv er ordblind.

Rundt omkring i landets klasselokaler sidder et stort antal børn og har svært ved at følge med, når de skal læse tekster eller skrive diktat i dansk.

Der har længe været mangel på fælles regler for, hvordan ordblindhed skal udredes, og det har givet mange elever problemer med at få anerkendt deres læsevanskeligheder.

Et problem, som Undervisningsministeriet nu forsøger at komme til livs.

Siden februar 2015 har skolerne derfor haft adgang til en national ordblindetest, hvis formål har været at lave ensartede udredninger på tværs af uddannelserne. Testen kan tages af elever helt ned til tredje klasse.

18.000 elever identificeret med ordblindhed

Og spørger man Undervisningsministeriet, er det en test, der fungerer rigtig godt.

I løbet af de seneste to et halvt år har 28.000 folkeskoleelever med læsevanskeligheder taget den nationale test. Det svarer til hver 12. folkeskoleelev. Heraf er 18.000 elever blevet identificeret med ordblindhed.

Det gør testen til "et vigtigt redskab", der skal udbredes i endnu højere grad, mener undervisningsminister Merete Riisager:

- Ordblinde kan nemlig sagtens få en god uddannelse og få deres drømme opfyldt – de behøver bare den rette støtte gennem deres skole og uddannelse. Det skal vi stå klar til at give dem, siger Merete Riisager i en pressemeddelelse.

Få elever i de mindste klasser bliver testet

Den nationale ordblindetest er udviklet til elever fra tredje til tiende klasse. En analyse af testen viser, at den især er udbredt blandt skolernes ældste elever. Samtidig går blot tre procent af de elever, der har taget testen, i tredje klasse.

I Ordblindeforeningen er formand Mogens Schmidt glad for, at der langt om længe er blevet indført en national test. Men der er stadig behov for at holde ekstra øje med de mindste elever, siger han.

- Ellers risikerer vi at have elever, der går helt fra tredje til syvende klasse uden at få hjælp. I alle de år kan de gå rundt og tro, at de er uintelligente, og derfor er der stadig behov for at skabe forståelse for ordblindhed.

Han peger blandt andet på, at det er et problem, at landets folkeskolelærer ikke er uddannet i, hvad de skal holde særligt øje med ved de ordblinde børn.

- Der er mangel på viden og ressourcer, der gør det lettere at opdage ordblindhed, siger han.

Test dig selv

Undervisningsministeriet analyse af den nationale test viser samtidig, at der er stor forskel på, hvor i landet testen bliver brugt. Især i hovedstadsområdet benytter langt færre skoler sig af testen end i resten af landet.

- Og det er også et problem, vi kender til i Ordblindeforeningen, siger Mogens Schmidt og fortsætter:

- Vi har rådgivere tilknyttet kommuner rundt omkring i landet, og de fortæller, at det især halter med at få testet elever i hovedstaden. Igen handler det om, at der ikke er ressourcer nok til at opdage de ordblinde børn, siger han.

Fra begyndelsen af det nuværende skoleår har det ydermere været et lovpligtigt krav, at elever i grundskolen får tilbudt en ordblindetest, hvis der er mistanke om læsevanskeligheder. Forældre har med andre ord krav på mindst én test i løbet af børnenes folkeskoletid.

Herunder kan du få et indblik i Undervisningsministeriets nationale ordblindetest: